მიწა (რომანი)
მიწა (ინგლ. The Good Earth) 一 ამერიკელი ნობელიანტი ავტორის, პერლ ბაკის ისტორიული ფიქციის ჟანრის რომანი, რომელიც გამოქვეყნდა 1931 წელს. იგი ასახავს ოჯახურ ცხოვრებას რიგით ჩინურ სოფელში, მეოცე საუკუნის დასაწყისში. ნაწარმოები ავტორის ცნობილი ტრილოგიის - მიწის სახლი - პირველი წიგნია. 1931-1932 წლებში რომანი ყველაზე გაყიდვადი ტექსტი იყო მთელ ამერიკის შეერთებულ შტატებში, მოიპუვა რა მის ავტორს პულიცერის პრემია მხატვრულ ლიტერატურაში და დიდი გავლენა იქონია მწერლისთვის 1938 წელს ნობელის პრემიის გადაცემაში. ნაწარმოებზე დიდი გავლენა იქონია ავტორის გამოცდილებამ. გამომდინარე იქიდან, რომ ბაკმა, როგორც ამერიკელი მისიონერების ქალიშვილმა, ბავშვობის დიდი ნაწილი ჩინეთში გაატარა, მან შეძლო მთავარი გმირის, ფერმერ ვან ლუნგისა და მისი მეუღლის, ო-ლანის რეალისტურად ასახვა, რამაც, ზოგიერთი ლიტერატურათმცოდნის აზრით, ხელი შეუწყო ამერიკელთა თვალში ჩინელების ამაღლებას, მომავალ იაპონელთა წინააღმდეგ გამართულ ომში მოკავშირედ გახდომის მიზნით. ბაკმა რომანი ნანკინში ყოფნისას დაწერა, როცა დილას ყოველდღიურად უნივერსიტეტის პანსიონის სხვენში ატარებდა.     რომანი შეტანილია ჟურნალ Life-ის 1924-1944 წლების 100 გამორჩეულ წიგნთა სიაში. გარკვეული პერიოდი ნაწარმოების აქტუალობა დავიწყებასაც მიეცა, ეს მანამ, სანამ 2004 წელს ამერიკელმა ტელეწამყვანმა, ოპრა უინფრიმ, ტელეშოუ Oprah’s Book Club-ისთვის აირჩია. წიგნის სასცენო ადაპტაცია მაყურებელმა 1932 წელს ბროდვეიზეც იხილა, თუმცა კრიტიკოსთა დიდმა ნაწილმა იგი უარყოფითად შეაფასა.